धीमे ओवर रेट के लिए तेंदुलकर पर जुर्माना  
कोच्चि टस्कर्स के हाथों मिली हार के बाद मुंबई इंडियन्स के कप्तान सचिन तेंदुलकर पर धीमे ओवर रेट के लिए 20 हजार डॉलर का जुर्माना लगाया गया।
इंडियन प्रीमियर लीग में कोच्चि टस्कर्स केरल के हाथों मिली हार के बाद मुंबई इंडियन्स के कप्तान सचिन तेंदुलकर पर मैच के दौरान धीमे ओवर रेट के लिए 20 हजार डॉलर का जुर्माना लगाया गया।  एक बयान में कहा गया, आईपीएल ने बताया कि मुंबई इंडियन्स पर शुक्रवार रात मुंबई में कोच्चि टस्कर्स केरल के खिलाफ डीएलएफ आईपीएल मैच के दौरान धीमे ओवर रेट के लिए जुर्माना लगाया गया है। इस बयान में टीम पर लगाए गए जुर्माने की राशि नहीं बताई गई। इसमें कहा गया, मैच के अंत में पाया गया कि मुंबई इंडियन्स ने रियायतों को ध्यान में रखने के बाद भी जरूरी रेट से एक ओवर कम फेंका।  बयान में कहा गया कि कम से कम ओवर रेट मामलों पर आईपीएल की आचार संहिता के तहत चूंकि यह मुंबई इंडियन्स का इस सत्र का ऐसा करने का पहला मौका था, इसलिए कप्तान सचिन तेंदुलकर पर 20 हजार अमेरिकी डॉलर का जुर्माना लगाया गया है। मुंबई की टीम इस मैच में सचिन के पहले ट्वेंटी-20 शतक के बावजूद कोच्चि के खिलाफ आठ विकेट से हार गई।